Jeg har bogstaveligt talt ringet frem og tilbage med Elgiganten i Fields 8-9 gange, og har talt med en forskellig medarbejder hver gang. 

Jeg købte en telefon med tilhørende abonnement. Der var problemer i butikken med at oprette abonnementet, så jeg blev fortalt, at der ville gå et par dage, inden telefonen virkede. Der gik omtrent en uge, inden jeg tog kontakt til Elgiganten (som skulle stille mig videre til ELGIGANTEN i Fields), som fortalte mig, at de ville ordne det straks og derefter ringe tilbage til mig. Intet blev ordnet, og der blev ikke ringet tilbage.

Snart efter modtager jeg en regning for et helt forkert abonnement, som var meget, meget dyrere end det, jeg havde tiltænkt. Jeg kontakter derfor TDC og beder dem om at lave det om, men det kan TDC ikke. Det er naturligvis Elgigantens opgave. Hvis jeg har forstået det rigtigt, har Elgiganten en "TDC-mand", som varetager formidlingen mellem butikken og teleudbyderen (TDC). Spørger man efter ham, kommer han altid på arbejde i butikken inden for et par dage. Også hvis man spørger om et par dage.

Efter at have ringet frem og tilbage med Elgiganten ret mange gange, føler jeg mig nødsaget til at tage derud og snakke med dem ansigt til ansigt, hvilket ikke passer ind i mit daglige program (med andre ord, jeg har for travlt). Det var en positiv oplevelse. Medarbejderne var flinke, imødekommende. De virkede også forstående over for problematikken - men skindet bedrager tilsyneladende. De lovede at lave abonnementet om øjeblikkeligt og annullere den regning, jeg havde modtaget. Jeg tager derfor videre i god tro om, at alt er i orden.

Personen, som telefonen blev købt til, glemmer et par uger senere sin PIN-kode, og jeg ringer derfor til TDC for at høre, hvordan man får en ny. Det er altså helt ved et tilfælde, at jeg finder ud af, at der ikke er blevet gjort en dyt for at ændre det fejlagtigt oprettede abonnement til det, der var aftalen, og SOM JEG SKREV UNDER PÅ. 

Den flinke TDC dame, jeg snakker med i telefonen, er forstående men også mærkbart frustreret, da hun åbenbart håndterer mange af sådanne opkald fra Elgiganten-kunder, der beder hende om at lave noget om, hvilket i bund og grund ikke er hendes opgave. Jeg forklarer, at jeg forstår hendes frustration, da jeg selv har den, men jeg kan ikke bryde igennem til Elgiganten. Hun snakker med nogle kollegaer og får udstedt en kreditnota, således at jeg SKAL betale den forkerte regning, men dog får differencen tilbage på min konto. Hun viderstiller mig derefter til sin kollega, der ENDELIG ændrer mit abonnement til det aftalte.

Telefonen og det tilhørende abonnement var en fødselsdagsgave, der skulle have virket på fødselsdagen, men som blev forsinket flere uger. Havde jeg muligheden, ville jeg allerede efter uge ét have opsagt aftalen og abonnementet og sågar afleveret telefonen tilbage for at slippe for jeres bøvl. Det lader til, at I tager alt for let på købeloven og det, der var AFTALEN og som man har skrevet under på.

Pointen er, at der er et eller andet i jeres butik, der ikke fungerer. Hver ENESTE gang, jeg fik af vide, at "jeg siger det videre til min kollega", skete der absolut intet. TDC-manden virker heller ikke. Jeg synes virkelig, jeg er blevet behandlet dårligt, og jeg vil absolut ikke anbefale jer til nogen.

Useriøs logistik og elendig intern formidling.